 NA KALUME KAZUNGU MWANAMUME aliyewahi kufichwa kwa kikapu wakati wa vita baina ya jamii kwenye mpaka wa Lamu na Somalia sasa ni shujaa kwa kuhubiri amani. Shee Kupi Shee, mkazi wa kijiji cha Kiunga kilichoko Lamu Mashariki, ni mwenye furaha tele kwani ni miongoni mwa Wakenya wachache waliopokea mwaliko wa Rais William Ruto kuhudhuria sherehe za Mashujaa Dei zinazofanyika katika Kaunti ya Kericho leo Ijumaa. Bw Kupi atakuwa miongoni mwa Wakenya hao wachache watakaotambuliwa rasmi na kiongozi wa taifa kwa kuwa ‘Mashujaa’ kutokana na juhudi na mchango wao sufufu kijamii na kitaifa kwa ujumla. Alipokuwa mdogo, Bw Kupi,38, alijipata akihangaika na wazazi wake na jamii nzima ya Wabajuni, hasa wale wanaoishi Kiunga kutokana na ghasia za kila mara na vita vikali vilivyokuwa vikiendelezwa na wahalifu kutoka Somalia. Bw Kupi anasema wakati akiwa umri wa miaka mitano pekee, wazazi wake walilazimika kumficha ndani ya kikapu wakati kijiji chao cha Kiunga kilipovamiwa ghafla na wapiganaji kutoka nchi jirani ya Somalia. “Niliponea chupuchupu pale tulipoamka na kupata kijiji chetu cha Kiunga kikiwa kimevamiwa na wapiganaji wa kutoka Somalia. Katika harakati za kutapatapa kunikinga nisidhuriwe nao, wazazi wangu wakaniweka ndani ya kikapu na kunifungia ndani ya mkoba. Hivyo ndivyo nilivyopona kutoka mikononi mwa wahuni hao,” akasema Bw Kupi. Anasema ni kupitia changamoto, hasa za ukosefu wa amani na migogoro ya kila mara iliyoleta migongano, ambapo aliamua kuhubiri amani na kuleta umoja na utangamano wa makabila na jamii maisha yake yote. Amekuwa mstari wa mbele katika kuihamasisha jamii ya Lamu na Pwani kudumisha amani, upendo na umoja ili maendeleo yaafikiwe. Akishirikiana na maafisa wa usalama wanaoendeleza operesheni ya kuwasaka magaidi wa Al-Shabaab wanaoaminika kujificha ndani ya msitu wa Boni, hasa Wanajeshi la Ulinzi Kenya (KDF), Bw Kupi amekuwa akiendeleza jitihada za kuhubiri amani na kuhamasisha umma kujiebusha na itikadi kali na ugaidi. Shughuli hizo amekuwa akiziongoza Kiunga, vijiji vya msitu wa Boni, ikiwemo Basuba, Bodhei, Milimani, Mangai, Mararani na Kiangwe. Pia amekuwa akiongoza shughuli za kugawanya chakula cha msaada na nguo kwenye maeneo ya msitu wa Boni. “Mbali na kusambazia jamii ya Boni chakula cha msaada, pia nimekuwa nikiongoza hamasa ya amani. Huwa nazungumza na wananchi wa msitu wa Boni ana kwa ana na kuwasisitizia haja ya kushirikiana na kitengo cha usalama na kupiga ripoti kuwahusu wahalifu ili waangamizwe,” akasema Bw Kupi. Ni kupitia juhudi hizo ambapo pengo lililokuwepo kati ya raia na walinda usalama limepungua pakubwa. Mbali ya masuala ya usalama na kuhubiri amani, Bw Kupi pia amekuwa akishgughulikia majanga Lamu. Yeye ni Mkurugenzi katika kitengo cha Kukabiliana na Majanga ya Dharura, Kaunti ya Lamu. Juhudi zake hazikuambulia patupu kwani ni mwezi huu wa Oktoba ambapo Bw Kupi alipokea barua rasmi ya kumwalika kwenye Uwanja wa Kericho Green Stadium ili kutambuliwa na Rais Ruto kama shujaa kupitia juhudi zake hizo wakati wa hafla hiyo ya Mashujaa Dei ambayo ni ya awamu ya 60. “Nimefurahi sana Rais kuniorodhesha miongoni mwa Mashujaa kwenye maadhimisho ya mwaka huu ya Mashujaa Dei. Tayari niko Kericho kwa sherehe za kitaifa. Utambuzi wa Rais Ruto umenitia motisha kufanya vyema zaidi kazini,” akasema Bw Kupi. Baadhi ya wakazi waliozungumza na Taifa Leo walimsifu Bw Kupi kuwa mtu mchapa kazi. “Yeye huzunguka kila mahali. Utampata Msitu wa Boni akihamasisha umma kuhusu amani na uwiano. Wakati majanga yanapotokea utampata Bw Kupi akiwa mstari wa mbele kuokoa, iwe ni baharini au hata msituni. Utampata katika vijiji vya ndani ya Lamu, hasa msitu wa Boni akihatarisha maisha kusambazia wakazi chakula. Anatekeleza majukumu yake vyema. Rais amegonga ndipo kumteua Bw Kupi kuwa miongoni mwa mashujaa. Yeye ni shujaa wetu kabisa hapa Lamu,” akasema Bw Abdallah Musa, mkazi wa msitu wa Boni. Bw Kupi alizaliwa mjini Kiunga mpakani mwa Kenya na Somalia mnamo 1985. Alisomea shule ya msingi ya Kiunga kisha kujiunga na Shule ya Upili ya Khamis High iliyoko Mombasa. Baadaye alijiunga na Chuo Kikuu cha Kampala nchini Uganda alikosomea na kuhitimu Digrii ya Masuala ya Usimamizi na Utawala. Kisha alijiunga na Chuo Kikuu cha Mount Kenya alikosomea shahada ya uzamili katika Masuala ya Mpangilio na Usimamizi (Masters in Strategic Management). Ameoa na ni baba wa watoto watatu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  